Tweġiba ħelwa ttaffi l-korla, kelma iebsa tqajjem l-għadab. Ilsien l-għorrief ixerred it-tagħlim; fomm il-boloh iferragħ il-bluha. Kullimkien iħarsu għajnejn il-Mulej, jgħassu fuq il-ħżiena u fuq it-tajbin. Ilsien ħelu bħal siġra tal-ħajja, imma lsien ħażin imewwet il-qalb. L-iblah jistmell tagħlim missieru; bil-għaqal hu min jaf jilqa' t-twiddib. F'dar il-ġust hemm ġid kbir, imma qligħ l-inġust iġib l-għawġ. Xufftejn l-għorrief ixerrdu t-tagħlim; minn qalb il-boloh joħroġ il-qerq. Il-Mulej jistkerrah is-sagrifiċċju tal-ħżiena, imma jitgħaxxaq bit-talba tat-tajbin. Il-Mulej jistkerrah l-imġiba tal-ħżiena, imma jħobb 'il min ifittex is-sewwa. Tbeżbiża ħarxa jrid min joħroġ barra mit-triq; min jobgħod it-twiddib il-mewt isib. Qiegħ l-Art u l-Imwiet quddiem għajnejn il-Mulej; kemm aktar qlub il-bnedmin. L-insolenti ma jħobbx lil min iwiddbu, u ma jmurx għand l-għorrief. Il-qalb ferħana tagħmel il-wiċċ daħkan, imma l-qalb imnikkta tmewwet ir-ruħ. Min hu bil-għaqal ifittex it-tagħlim, imma l-boloh jirgħu fil-bluha. L-imsejken għomru kollu fid-dwejjaq, imma qalb il-hieni dejjem festa. Aħjar ikollok il-ftit bil-biża' tal-Mulej, milli jkollok teżor kbir bl-inkwiet tiegħu. Aħjar platt ħaxix mogħti bl-imħabba, minn gendus smin bil-mibegħda miegħu. Min jagħdab ħafna jġib l-inkwiet, min jimxi bis-sabar isikket il-ġlied. Triq l-għażżien hi kollha xewk, imma l-mogħdija tal-bieżla hi triq tajba. Iben bil-għaqal iferraħ 'il missieru, imma l-iblah ikasbar 'l ommu. Min hu bla moħħ jifraħ bil-bluha; min hu bil-għaqal jimxi sewwa. Tifsil ta' xogħol bla ħsieb jisfa' fix-xejn, imma bil-pariri ta' ħafna jmur tajjeb. Jifraħ min jaf jagħti tweġiba tajba; kelma f'waqtha, kemm hi sabiħa! Triq l-għaref tieħdu 'l fuq lejn il-ħajja, u tbiegħdu mill-mewt ta' taħt l-art. Il-Mulej iġarraf dar il-kburin, imma jżomm sħaħ ħitan l-armla. Il-Mulej jistkerrah ħsibijiet il-ħżiena, imma jitgħaxxaq bi kliem it-tajbin. Ir-rgħib għall-qligħ inkwiet f'daru jġib, imma min jobgħod it-tixħim jgħix aħjar. Moħħ il-ġust jaħsibha qabel iwieġeb, imma lsien il-ħżiena jinfexx fil-ħażen. Il-Mulej jitbiegħed mill-ħżiena, imma jisma' talb il-ġusti. Wiċċ imdawwal iferraħ il-qalb, u aħbar tajba ssaħħaħ l-għadam. Min jilqa' t-twiddib għall-ġid, jagħmilha mal-għorrief. Min iwarrab it-tagħlim imur kontra tiegħu nnifsu, imma min jisma' t-twiddib jikseb id-dehen. Il-biża' tal-Mulej hu tagħlim l-għerf; u biex tasal għall-ġieħ, trid tiċċekken.